钦定古今图书集成/明伦汇编/氏族典/第133卷 > 《廖用贤尚友录》 > 荀邃
## 钦定古今图书集成/明伦汇编/氏族典/第133卷 > 《廖用贤尚友录》 > 荀邃

按《晋书荀勗传》：“勗子藩，藩子邃，字道元，解音乐，善谈
论。弱冠辟赵王伦相国掾，迁太子洗马，长沙王乂以
为参军。乂败，成都王为皇太弟，精选僚属，以邃为中
舍人。邺城不守，随藩在密。元帝召为丞相从事中郎，
以道险不就。愍帝就加左将军陈留相，父忧去职，服
阕，袭封。愍帝欲纳邃女，先征为散骑常侍。邃惧西都”
危逼，故不应命而东渡江，元帝以为军谘祭酒。太兴初，拜侍中。邃与刁协婚亲，时协执权，欲以邃为吏部
尚书，邃深距之。寻而王敦讨协，协党与并及于难，唯
邃以疏协获免。敦表为廷尉，以疾不拜。迁太常，转尚
书。苏峻作乱，邃侍天子于石头。峻平后卒。赠金紫光
禄大夫，谥曰靖。子汪嗣。